د دهړکو او تورونو سره د پاکستان د برني اېوان د مشر ټاکنه کيږي
د پاکستان د برني اېوان (سېنېټ) د مشر ټاکنه نن د جمعې په ورځ (12 مارچ) په داسې حال کې کيږي چې مخالفه ګوندونو تور لګوي غړو ته يې دهړکې ورکول کيږي چې حکومتي امېدوار ته ووټ ورکړي.
کراچۍ — حکومتي اتحاد صادق سنجراني او مخالفه ګوندونو يوسف رضا ګېلاني د سېنېټ د چيرمېن د څوکۍ دپاره ودرولي دي، دغه ډول د مرستيال چيرمېن دپاره حکومتي امېدار مرزا محمد افريدي او د مخالفه ګوندونو امېدوار مولانا غفور حېدري دی. د سرکاري ميډيا ترمخه د برني اېوان دپاره ټاکل شوي 48 نوي سېنېټران به نن د جمعې په ورځ سوګند پورته کوي او وروسته به بيا د پټې رايې د لارې د چيرمېن ټاکنه کيږي. د پاکستان د برني اېوان د مشر د ټاکنې دپاره د شمېرو ترمخه د 100 غړو په اېوان کې د حکومت سره 48 او مخالفه ګوندونو سره 52 غړي دي. مخالفه ګوندونه د خپل کانديد او حکومت د کمو شمېرو سره د خپل کانديد د ګټلو دعوې کړي دي. د اطلاعاتو وزیر شبلي فراز ویلي د صادق سنجراني د ګټې دپاره ټولې سياسي، جمهوري او قانوني لارې کاروي، هغه تور لګولی مخالفه ګوندونه پېسې کاروي غېرقانونه او غېر اخلاقي لارې خپلوي او جمهوريت ته زيان اړوي. خو بل لور د مخالفه ګوندونو امېدوار يوسف رضا ګېلاني پرون په 11 مارچ مطبوعاتو سره په خبرو کې دعوه کړې ګته به د هغه وي. او د مسلم ليګ ن ګوند مرستيالې مشرې مريم نواز په ټویټر او نورو غړو يې په يوه خبري غونډه کې تور لګولی چې غړو ته يې د دهړکو او حکومتي امېدوار ته د ووټ ورکولو دپاره ټيليفونونه کيږي. د حکومتي اتحاد کانديد صادق سنجراني د کال 2018 د مارچ په میاشت کې د سېنېټ په انتخاباتو کې د بلوچستان عوامي ګوند (باپ) لخوا سېنېټر ټاکل شوی وو. د اپرېل په مياشت کې نوموړی د سېنېټ چيرمېن ټاکل شوی او د مسلم ليګ ن ګوند راجه ظفر الحق ته يې ماتې ورکړې وه. په 2019 کې د سنجراني پرضد مخالفه ګوندونو د عدم اعتماد تحریک راوړلی خو په سېنېټ کې د مخالفه ګوندونو د زیاتو غړو باجود سنجراني کامیاب شوی وو. د صادق سنجراني په مقابله کې د مخالفه ګوندونو امېدوار يوسف رضا ګېلاني چې د پيپلز ګوند سره يې تعلق دی په کال 2008 کې وزيراعظم جوړ شوی وو. خو وروسته د پيپلز ګوند د مشر اصف علي زرداري د قضيو په لړ کې سويټزرلېنډ ته د خط نه ليکلو په سر سپريم کورټ هغه نااهله کړی وو. د پاکستان په عامو انتخاباتو کې تل د درغليو تورونه لګي او په ځانګړي ډول د سېنېټ په انتخاباتو کې تورونه لګول کيږي چې ووټونه په پېسو اخستل کيږي.